Dis ŉ bakkie-oorlog!Fiat Fullback Ons Suid-Afrikaners is baie lief vir ons bakkies. Daar is wel permanent “oorlog” tussen die Ford- en Toyota-manne, en tot onlangs was jou keuses dan nog Mazda se BT-50, Volkswagen se Amarok, Nissan se NP300 of Navara, Isuzu se KB, Mitsubishi se Triton, GWM se Steed, Foton se Tunland, Mahindra se Scorpio, Bolero of Genio en uiteindelik Tata se Xenon. Die mark is onlangs bietjie deurmekaar gegooi met Ford se nuwe Ranger, en toe kort op sy hakke Toyota se nuwe Hilux. Tot my verbasing, kom ek nou agter daar is nóg spelers in die mark… Fiat het sopas sy nuwe Fiat Fullback bekendgestel. Die Fullback is beskikbaar met beide 4×2 of 4×4 in die dubbelkajuit, en twee enjins: 2.4 petrol met 97kW en 2.5 diesel met 100kW. Die top model, 2.5 diesel 4×4 LX het dieselfde 2.5 diesel maar met 131kW. Die 2.4 petrol is beskikbaar vanaf R232 900. Die 4×2 2.5 diesel begin by R402 900 terwyl die 4×4 LX R468 900 kos. Die reeks geniet ŉ 3 jaar/100 000 km-waarborg en 5 jaar/100 000 km-diensplan. Die bakkie lyk netjies, maar ons sal wag vir ŉ volledige padtoets om oor kwaliteit, krag en ritgehalte kommentaar te lewer. Ford Ranger XLT Ford het ook onlangs sy Ranger-reeks opgeknap met outomatiese ratkaste op die 2.2 diesel, in die enkel, super of dubbelkajuit. Omdat groot bakkies die meeste van die tyd as leefstylmotors gebruik word in Suid-Afrika, dink ek hierdie enjin- en ratkaskombinasie kan vir Ford ŉ reusesukses wees. Die reeks se pryse lyk so: Ranger 2.2 TDCi enkelkajuit XL 6AT 4X2 – R311 900 Ranger 2.2 TDCi enkelkajuit XLS 6AT 4X4 – R426 900 Ranger 2.2 TDCi enkelkajuit XL 6AT 4X2 – R357 900 Ranger 2.2 TDCi enkelkajuit XLS 6AT 4X2 – R411 900 Ranger 2.2 TDCi enkelkajuit XLS 6AT 4X4 – R472 900 Ranger 2.2 TDCi dubbelkajuit XL 6AT 4X2 – R384 900 Ranger 2.2 TDCi dubbelkajuit XL 6AT 4X4 – R426 900 Ranger 2.2 TDCi dubbelkajuit XLS 6AT 4X4 – R517 900 Ranger 2.2 TDCi dubbelkajuit XLT 6AT 4X2 – R482 900 Alle modelle word verkoop met ŉ standaard 4 jaar/120 000 km waarborg, 5 jaar/100 000 km-diensplan (behalwe basiese modelle) 3 jaar/onbeperkte km padbystand en 5 jaar/onbeperkte korrosiewaarborg. Diensintervalle is elke 20 000 km. Isuzu X-Rider Isuzu het nou ook ‘n nuwe toevoeging tot sy reeks met die Isuzu KB X-Rider. Dit is meer ŉ spesialewaardemodel, gebaseer op die KB250 Hi-Rider 4×2 ‘extended’ of dubbelkajuit. Hy is maklik uitkenbaar met sy 18 duim wiele, swart kant-trappe en ŉ paar ander visuele opknappings. Die X-Rider spog ook met ŉ opgegradeerde sleepstang met 2.1 ton geremde-sleepwa kapasiteit, LED-dag ligte en sleutellose toegang en leer bekleedsel. Die X-Rider is beskikbaar in ŉ paar kleure, Summit White, Switchblade Silver of Maranello Red. Hy prys so: Isuzu KB 250 HO X-Rider vergrote (“extended”) kajuit – R355 900 Isuzu KB 250 HO X-Rider dubbelkajuit – R366 380 So, om op te som. As jy tans in die mark is vir ŉ bakkie – is daar amper te veel om van te kies. Ek sou sê, kyk na die koopprys teen die depresiasie. Ek sou ook nie waarborg en diensplan ignoreer nie. Besluit of jy 4×2 of 4×4, handrat of outomaties, diesel of petrol wil hê, maak ŉ kortlys van drie of vier en gaan toetsbestuur hulle almal. Een van die bakkies gaan beslis met jou hartsnare speel, en almal weet – as jy eers lief is vir ŉ ding, kan niks jou keer nie. O en moet nie vergeet nie, binnekort sien ons die Amarok met ŉ 3.0 TDi V6 enjin. Navara is ook binnekort op pad. Renault het sopas oorsee sy nuwe Alaskan bekend gemaak en Mercedes-Benz werk ook aan ŉ dubbelkajuit… opwindend nè?